### Beslutningstema

Der træffes beslutning om formen på [adresse].

### Historik

Folkeskoleforligskredsen bag folkeskoleloven indgik den 29. oktober 2021 en politisk aftale om det fremtidige evaluerings- og bedømmelsessystem. Intentionen i aftalen er at bidrage til en endnu stærkere kultur for evaluering og understøttelse af udviklingen i folkeskolen med anvendelse af et bredt udvalg af evalueringsmetoder og -redskaber, så alle elever får den nødvendige støtte i deres faglige og alsidige udvikling. Med aftalen følger øgede muligheder for skoler og kommunalbestyrelser for at arbejde på nye måder, hvor dialog og samarbejde er i højsædet, og hvor dialogen og samarbejdet er præget af tillid og engagement. Hidtil har kommunernes arbejde med udviklingen af skolen blandt andet skullet omfatte arbejdet med kvalitetsrapporten hvert andet år. Kvalitetsrapporterne har imidlertid været kritiseret for at være for bureaukratiske, blandt andet fordi der i lovgivningen var mange krav til både indhold og proces. Med aftalen om det fremtidige evaluerings- og bedømmelsessystem er skabt en ny ramme for kommunalbestyrelsen og skolelederens dialog og samarbejde om udvikling af skolen. Dette tager udgangspunkt i skolens udfordringer og udviklingsområder, og i hvordan elevernes faglige udvikling og trivsel bedst styrkes lokalt

Vejledningen om skoleudviklingssamtaler er revideret i foråret 2024.

### Sagsfremstilling

Formålet med skoleudviklingssamtaler er at skabe en ramme for en tillidsfuld og faglig dialog om udvikling af skolen i et samarbejde mellem kommunalbestyrelse, forvaltning, skolebestyrelse og skolelederen. Skoleudviklingssamtalen skal gennemføres minimum én gang årligt, men kan indgå som et element i den løbende dialog om udviklings- og indsatsområder, der finder sted lokalt. Det er intentionen, at der med fokus på dialog og samarbejde om relevante indsatser, frem for fokus på afrapportering og skriftlig dokumentation, gives gode muligheder for at arbejde med indsatsområder, der styrker kvalitetsarbejdet på skolerne og i kommunen. Intentionen er at styrke den fælles viden og forståelse af skolens udfordringer, udviklingsområder og de indsatser, der iværksættes. Skoleudviklingssamtalerne skal dermed understøtte fælles refleksion og samarbejde om skolelederens og kommunalbestyrelsens opgaveløsning i forhold til de fælles udfordringer og styrke den pædagogiske udvikling. Dette med henblik på at sikre de bedste rammer for elevernes faglige og alsidige udvikling. Skoleudviklingssamtalen tager afsæt i skolens udfordringer og udviklingsområder, og i hvordan elevernes faglige udvikling og trivsel bedst styrkes lokalt. Derfor har skolelederen initiativret til at beskrive de udviklings- og indsatsområder, samtalen skal fokusere på. Kommunalbestyrelsen kan supplere med temaer, refleksioner og ønsker til udvikling. Ligeledes kan skolebestyrelsen supplere i forhold til indholdet af samtalen. Skoleudviklingssamtalen skal pege fremad mod indsatser, der kan skabe udvikling og mulighed for forbedringer på skolen i det eller de kommende år. Det skal ikke blot være en samtale om status for skolens resultater og kvalitet på tidspunktet for samtalen. Der skal være fokus på konkrete løsninger og indsatser til gavn for elevernes læring og trivsel.

Formelle krav

* Kommunalbestyrelsen skal afholde en årlig skoleudviklingssamtale med skolens leder
* Skolelederen har initiativret til at beskrive de udviklings- og indsatsområder, samtalen skal fokusere på
* Kommunalbestyrelsen supplerer med samtaleemner med afsæt i den strategiske ramme for skolevæsenet
* Resultaterne fra de obligatoriske test i læsning og matematik og anden relevant viden inddrages i skoleudviklingssamtalen
* Samtalen skal berøre opfølgning på tidligere skoleudviklingssamtaler
* Samtalen skal berøre status på en eventuel handlingsplan
* Skolen skal oplyse om evalueringer af undervisningens kvalitet på skolens hjemmeside

Nuværende setup

I dag afholder skoleforvaltningen 2-3 kvalitetsdialoger med hver skole. Her deltager fagchefen for Skole og Dagtilbud, en konsulent fra forvaltningen og distriktsskolelederen samt ledelsesrepræsentanter efter dennes valg. På forhånd har forvaltningen udarbejdet et hæfte med skolens data og sammenligningsgrundlag, som sammen med skolelederens ønsker danner udgangspunkt for samtalen.

Ved en enkelt samtale har bestyrelsesformanden været inviteret.

Mulige setups

Elementer der skal tages stilling til:

* Antal årlige kvalitetsdialoger med den enkelte skole
* Den politiske deltagelse i skoleudviklingssamtalerne; ingen, hele Børn- og Skoleudvalget, repræsentant fra Børn- og Skoleudvalget, repræsentant(er) fra Kommunalbestyrelsen
* Skal det samme setup gælde for alle skoler?

### Indstilling Fagchefen for Skole og Dagtilbud indstiller,

|  |  |
| --- | --- |
| at | der fortsat gennemføres 2-3 kvalitetsdialoger på alle skoler i Tønder Kommune, |
| at | kompetencen til at gennemføre kvalitetsdialogerne delegeres til forvaltningen, |
| at | beslutningen gælder alle skoler, og |
| at | indstillingen videresendes til Kommunalbestyrelsen. |

Beslutning fra Børn- og Skoleudvalget, 10. september 2024, pkt. 2:

Indstillingen anbefales med den tilføjelse, at Børn- og Skoleudvalget holdes orienteret om status på skolernes kvalitetsudvikling.

### Beslutning

Børn- og Skoleudvalgets indstilling godkendt.